Gehalte van vraestelle ‘verbeter merkbaar’ – UmalusiArgieffoto (Foto: Maroela Media) Umalusi, die raad vir gehalteversekering in algemene onderwys en opleiding, het die bekendmaking van die 2021-matriekuitslae goedgekeur en sê daar is ’n merkbare verbetering in die algehele gehalte van vraestelle wat vir die afgelope matriekeksamen opgestel is. Onverwerkte punte vir meer as die helfte van die vakke is vanjaar aanvaar, hoewel 28 van vakke se punte opwaarts aangepas is. Umalusi is tevrede dat daar geen sistemiese ongerymdhede plaasgevind het wat die geloofwaardigheid van die eksamen in die gedrang kon bring nie. Tóg het daar sommige onreëlmatighede in die skryf en nasien van vraestelle opgeduik. Dié onreëlmatighede sluit in voorvalle van ongemagtigde of vroeë toegang tot vraestelle by eksamensentrums in KwaZulu-Natal en Gauteng. Die vraestelle van lewenswetenskappe en landbouwetenskappe is spesifiek in dié gevalle geraak. Daar was ook weer geïsoleerde voorvalle van groepe leerders wat by mekaar afgekyk het. Umalusi sê dié leerders se uitslae sal nie bekend gemaak word nie, hangende verdere ondersoeke deur die departement van basiese onderwys en verifikasie deur die raad. Die raad het ook gewaarsku dat daar ernstige gevolge wag op “leerders, onderwysers of amptenare”, sou hulle skuldig bevind word. Só is vakke aangepas (Argieffoto: Esté Meyer Jansen/Maroela Media) Altesaam 67 vakke is vir standaardisering aan Umalusi voorgelê wat die departement van basiese onderwys se Nasionale Senior Sertifikaat- (NSS-)eksamen betref. Hiervan is die onverwerkte punte van 35 vakke (52% van vakke) aanvaar. Altesaam 28 vakke is opwaarts (42%) en vier vakke afwaarts (6%) aangepas. Wat die onafhanklike eksamenraad (IEB) se eksamen betref, is die onverwerkte punte vir 44 vakke (68% van vakke) aanvaar uit die 65 vakke wat vir standaardisering voorgelê is. Die punte van 14 vakke is opwaarts aangepas en die punte van 7 vakke is afwaarts aangepas. “Afgesien van sommige onreëlmatighede wat geïdentifiseer is tydens die skryf van eksamens, was daar geen sistemiese onreëlmatighede wat aangemeld is, wat moontlik die geloofwaardigheid en integriteit van die NSS-eksamen en die IEB in die gedrang geplaas het nie.” Umalusi het ook geen wydverspreide ongerymdhede gevind wat die geloofwaardigheid van die Suid-Afrikaanse Instituut vir Omvattende Assessering (Sacai) se eksamen in die gedrang kon bring nie. Enkele administratiewe foute het wel hiér ingeglip. Dr. Mafu Rakometsi, hoof- uitvoerende beampte van Umalusi, het Dinsdag daarop gewys dat die Covid-19-pandemie ’n belangrike rol in die afgelope akademiese jaar gespeel het en dat die matriekklas van 2021 die eerste matriekgroep was om die gevolge van die pandemie vir twee agtereenvolgende jare te beleef. Die groep het dus meer akademiese ondersteuning as hul voorgangers benodig, het Rakometsi gesê.